Predrag Pašić

Predrag Pašić jest bosanskohercegovački i jugoslavenski nogometaš. Rođen je 18. oktobra 1958. godine u Sarajevu.

 Sportska karijera 
 Klub 
Od sezone 1975/76. igrao je u prvoj jugoslavenskoj nogometnoj ligi za Fudbalski klub Sarajevo, sa kojima je 1976. godine osvojio juniorsku titulu prvaka bivše Jugoslavije. Sve do 1985. za ovaj nogometni tim je odigrao 203 ligaške utakmice postigavši 44 gola. Kao precizan napadač imao je značajan udio u osvajanju drugog mjesta u prvoj jugoslavenskoj nogometnoj ligi za sezonu 1979. - 80., zatim dostižući finale Kupa Jugoslavije 1983. Godine 1985. je sa FK Sarajevo osvojio naslov prvaka bivše Jugoslavije, a te nogometne sezone je proglašen i za najboljeg igrača Jugoslavije. U tom periodu je zajedno sa Safetom Sušićem predstavljao najefikasniji nogometni duet u historiji jugoslavenskog i bosanskohercegovačkog nogometa. Zatim se preselio u VfB Stuttgart igrajući u njemačkoj Bundesligi, gdje je ostao do 1987. odigravši 46 utakmica. Međutim, samo djelimično je ispunio očekivanja postigavši samo sedam golova u dvije sezone, a sa Štutgartom je osvojio titulu prvaka Njemačke.
Potom se preselio u nogometni klub TSV 1860 München u Bavarsku nogometnu ligu (tada treću najvišu ligu).
Nakon završetka igračke karijere bio je direktor omladinske fudbalske škole Bubamara u Sarajevu.

 Reprezentacija 
Bio je član pionirske, kadetske i juniorske reprezentacije Jugoslavije, te kapiten Fudbalskog kluba Sarajevo.
Za nogometnu reprezentaciju Jugoslavije odigrao je 10 utakmica i postigao jedan pogodak.
Prvu utakmicu u jugoslavenskom dresu odigrao je 25. marta 1981. godine protiv Nogometne reprezentacije Bugarske (2:1) u subotici, a posljednji put je nastupio 27 marta 1985. protiv Nogometne reprezentacije Luksemburga (1:0) u Zenici. Učestvovao je na Svjetskom prvenstvu u nogometu 1982. u Španiji.

 Dokumentarni film 

Francuski nogometaš Éric Cantona je bio voditelj dokumentarnog filma, koji je emitiran 2012. godine pod imenom Nogometni pobunjenik. Ovaj dokumentarac također osvjetljava Pašićevu predanost, kada je osnovao multietničku omladinsku nogometnu školu u Sarajevu kako bi zbližio zavađene etničke grupe.

 Vanjski linkovi 

 Predrag Pašić na reprezentacija.rs

 Reference 

Kategorija:Bosanskohercegovački nogometaši
Kategorija:Biografije, Sarajevo
Kategorija:Igrači na Svjetskom prvenstvu u nogometu 1982.
Kategorija:Nogometaši Sarajeva
Kategorija:Nogometaši VfB Stuttgarta
Kategorija:Nogometaši 1860 Münchena
Kategorija:Rođeni 1958.
Kategorija:Živi ljudi
Kategorija:Bosanskohercegovački sportisti 20. vijeka